12 kinders van Bolandse plaas verwyder: Vrou in hofDie Worcester-landdroshof. Foto: Skermskoot/Google Maps ŉ Vrou het Donderdag in die Worcester-landdroshof in die Wes-Kaap verskyn nadat 12 kinders oor die naweek uit haar sorg verwyder is. Lt.kol. André Traut, woordvoerder van die polisie, het gesê polisielede van die landelike veiligheidsektor en ondersoekers van die eenheid teen gesinsgeweld, kindermishandeling en seksoortredings het Saterdag reageer op ŉ klagte van kindermishandeling op ŉ plaas in die Scherpenheuwel-omgewing buite Worcester. Maatskaplike werkers van die departement van maatskaplike ontwikkeling het die beamptes vergesel. “Daar word beweer dat ŉ 16-jarige kind wat in die vrou se pleegsorg was as straf vir drie dae lank ŉ ketting om die nek gehad het.” Die vrou se 15-jarige biologiese kind is glo ook op ŉ daaglikse basis aangerand. Volgens Traut is 10 ander kinders, tussen twee en 12 jaar oud, uit die huis op die plaas verwyder. Die vrou, in haar 50’s, is in hegtenis geneem en kort daarna vrygelaat voor sy gewaarsku is om vandag in die hof te verskyn. Cayla Murray, woordvoerder vir Albert Fritz, Wes-Kaapse LUR vir maatskaplike ontwikkeling, het gesê die kinders is na ŉ plek van veiligheid geneem nadat hulle van die plaas verwyder is. Volgens Murray het die departement ŉ span saamgestel om aan die saak te werk, insluitend agt maatskaplike werkers. “Die kinders het mediese behandeling ontvang en veiligheidsouers is geïdentifiseer.” Aansoekvorms en hofdokumente is ingevul om die kinders in veilige sorg te plaas. Die Worcester-kinderhof het ook ŉ geregtelike ondersoek begin. Dit was nie onmiddellik bekend wanneer die vrou weer in die hof moet verskyn nie.